C 342/210
ET
Euroopa Liidu Teataja
6.9.2022
Neljapäev, 17. veebruar 2022
103. rõhutab vajadust jätkata ELi ja kõigi toetust saavates riikides asuvate sidusrühmade, eelkõige kodanikuühiskonna organisatsioonide ja ametiühingute vahelist kaasamist ja dialoogi, samuti parandada läbipaistvust ja järelevalvet veelgi, et tagada GSP-kava säästva arengu eesmärgi saavutamine ja hea valitsemistava;
Digitehnoloogiad
104. rõhutab digitehnoloogiate olulist rolli, eriti COVID-19 pandeemia ajal; rõhutab, et neid tehnoloogiaid rakendatakse pandeemiajärgsel ajal jätkuvalt kogu maailmas ja et neid tuleks asjakohaselt reguleerida, et võimendada nende jõudu, vältides samal ajal mis tahes negatiivset mõju inimõigustele; rõhutab eelkõige tõhusate kaitsemeetmete olulisust seoses eraelu puutumatuse ja andmekaitsega tervisega seotud massijärelevalve süsteemides ning nende proportsionaalset kasutamist, mis peaks olema ka ajaliselt piiratud; rõhutab inimõiguste kaitsjate, ajakirjanike, kodanikuühiskonna esindajate ja teiste isikute vastu vääralt kasutatavate tehnoloogiate ilmseid riske, eriti kuna sellised tehnoloogiad on tõsiseks takistuseks inimõiguste kaitsmisel, seavad ohtu eraelu puutumatuse ja sõnavabaduse ning ohustavad tõsiselt demokraatlikke institutsioone; kutsub ELi üles looma selles valdkonnas kiiremas korras tugevat õigusraamistikku, et tagada, et nende tehnoloogiate kasutamine on kooskõlas rahvusvaheliste inimõiguste standarditega; kutsub ELi ja selle liikmesriike üles tagama inimõigustega seotud hoolsuskohustuse täieliku täitmise ning kontrollima nõuetekohaselt Euroopa jälgimistehno­ loogia ja tehnilise abi eksporti; kutsub ELi ja selle liikmesriike üles veenma kolmandate riikide valitsusi kaotama repressiivsed küberjulgeoleku ja terrorismivastase võitluse alased tavad; kutsub ELi üles võtma initsiatiivi, et propageerida viivitamatut ülemaailmset moratooriumi nuhkvara müümisele, edasimüümisele ja kasutamisele;
105. võtab teadmiseks tehisintellekti laialdasema kasutamise kasu, kuid rõhutab, et tehnoloogiad tuleb välja töötada, kasutusele võtta ja neid kasutada mõtestatud inimjärelevalve all, täielikult läbipaistvalt ning tagades vastutuse ja mittediskrimineerimise, eelkõige selleks, et vältida nii automatiseeritud otsuste erapoolikust kui ka andmekaitserikkumisi;
106. rõhutab sotsiaalsete platvormide üliolulist rolli väljendus- ja organiseerumisvabaduse edendamisel, kuid rõhutab vajadust asjakohaste kaitsemeetmete järele, et vältida kasutajate sisuga manipuleerimist, põhjendamatut piiramist või kureerimist, sealhulgas ühelt poolt automaatset tsenseerimist ja teiselt poolt vaenu õhutamise, valeuudiste, desinformat­ siooni ja tahtlikult kahjustava sisu levikut; kutsub ELi üles pakkuma välja viise, kuidas hõlbustada inimõiguste kaitsjate töötamist internetis, ning edendama toetust tõsiasjale, et inimõigusi käsitlevat arutelu tuleks kõigis olukordades edendada ja kaitsta; peab kiiduväärseks, et vastu on võetud uued ELi normid kahesuguse kasutusega tehnoloogia ekspordi, vahendamise, sellega seotud tehnilise abi, transiidi ja edasitoimetamise kontrollimiseks;
107. rõhutab, et demokraatiat ähvardavad üha suuremad ohud varjatud välisrahastamise, desinformatsiooni ja muu veebipõhise sekkumise kaudu ning rõhutab tõsiasja, et autoritaarsetes riikides on internet ja küberruum tihti ainsad, mida riik ei kontrolli ja kus ei tsenseerita inimõiguste kaitsjaid, vaba meediat ja demokraatiameelset opositsiooni; kutsub komisjoni ja nõukogu üles tugevdama ELi reageerimist ja töötama rahvusvaheliste kaitsemeetmete loomise suunas desinformatsiooni, küberrünnete ja muude hübriidohtude vastu, mis lähtuvad pahatahtlikest välisosalistest, kes soovivad õõnestada ühiskonna vastupanuvõimet ja demokraatlikke protsesse kogu ELis, meie naabruses ja mujal; rõhutab vajadust suurema avaliku toetuse järele, et uurida uusi viise valeuudiste levikuga võitlemiseks;
Surmanuhtlus, piinamine ja muud väärkohtlemise vormid
108. kordab oma tugevat vastuseisu surmanuhtlusele selle julmuse ja pöördumatuse tõttu ning nõuab, et EL teeks selle üldise kaotamise toetamiseks suuremaid pingutusi; rõhutab, et 2020. aastal kerkis esile positiivne liikumine hukkamiste moratooriumi kehtestamise poole, eesmärgiga kaotada surmanuhtlus täielikult; seejuures hääletasid 123 riiki selles küsimuses ÜRO Peaassamblee resolutsiooni poolt; on siiski äärmiselt mures hukkamiste arvu järsu suurenemise pärast teatavates riikides; nõuab tungivalt, et EL ja selle liikmesriigid toetaksid surmanuhtluse kaotamist kõigil rahvusvahelistel foorumitel ja taotleksid sellele seisukohale võimalikult laialdast toetust;